# **DIRECȚIA PATRIMONIU**

**DIRECȚIA JURIDICĂ, RESURSE UMANE, ACHIZITII PUBLICE**

**NR. 121251/10.12.2025**

**R A P O R T**

cu privire la Proiectul de hotărâre privind însuşirea documentaţiei cadastrale pentru actualizarea datelor imobilului situat în intravilanul municipiului Bistrița, strada Tărpiului nr.20C, identificat în CF nr. 72037 Bistrița, proprietate a Municipiului Bistrița, domeniul public

În baza Hotărârilor Consiliului local al municipiului Bistrița nr.122/09.07.2001 și nr.91/26.04.2007 au fost achiziționate de pe piața liberă patru parcele de teren în suprafață de 1.714 mp, 1.260 mp, 3.356 mp și 12.448 mp, situate în strada Tărpiului, în scopul extinderii cimitirului municipal. Conform prevederilor legale, raportat la destinația stabilită, imobilele au fost înscrise în Inventarul bunurilor care aparțin domeniului public al municipiului Bistrița, atestat prin Hotărârea Guvernului nr.527/2010 la CAP.IV – subcapitolul G ”Cimitire municipale” la poziția nr.3.

În perioada 2014 – 2015 prin grija Direcției de Servicii Publice Bistrița, terenurile au fost amenajate cu destinația de cimitir, conform Autorizației de construire nr.665/18.08.2014 și a Procesului verbal de recepție la terminarea lucrărilor nr.103674/30.12.2015, recepția finală având loc în anul 2020 conform Procesului verbal recepție finală nr.30375/11.05.2020.

Deoarece se dorește înscrierea în evidențele de carte funciară a bunului imobil cu destinația de cimitir municipal, raportat la prevederile legale privind cadastrul şi publicitatea imobiliară cele patru imobile au fost măsurate și raportat la limitele imobilelor învecinate înscrise în sistemul de cadastru și carte funciară au fost întocmite documentații cadastrale pentru actualizarea datelor și înscrierea geometriei imobilului în planul cadastral digital.

Cu privire la imobilul identificat în CF nr. 72037 Bistrița, nr. top. 6493/1/d în suprafață de 12.449 mp în acte, urmare măsurătorilor și identificării limitelor conform realității din teren și a imobilelor învecinate a rezultat o suprafață mai mică decât cea din acte, respectiv de 9.917 mp, deoarece la data achiziției nu au fost realizate măsurători precise pentru stabilirea suprafețelor de teren fiind achiziționată suprafața înscrisă în acte, vechile cărți funciare.

De asemenea, imobilul figurează în CF cu categoria de folosință altele – livadă de meri, nefiind specificată localizarea în intravilanul municipiului și fără a exista geometria imobilului în planul cadastral digital, pe el fiind edificate două construcții, C1 cu destinația de sediu administrativ și C2 – Columbarium, depozit de urne, care este edificată pe mai multe terenuri și înscrierea acestei construcții este condiționată de efectuarea în prealabil a unei documentații de alipire.

În vederea înscrierii imobilului în sistemul integrat de cadastru și carte funciară și ulterior alipirii lui cu celelalte trei imobile care formează imobilul cu destinația actuală de „cimitir municipal”, este necesară aprobarea actualizării informațiilor tehnice ale imobilului prin actualizarea destinației imobilului din “necunoscut” în ”intravilan”, schimbarea categoriei de folosință din ”altele-livada de meri” în ”curți construcții”, modificarea suprafeței de la 12.449 mp la 9.917 mp, înscrierea construcției C1 cu destinația de Sediu administrativ, precum și introducerea geometriei imobilului în planul cadastral digital, prin hotărâre a consiliului local, aceasta constituind titlu necesar pentru înscrierea în evidenţele de carte funciară a imobilului.

Precizăm prevederile art. 86 din Ordinul Directorului General al Agenţiei Naţionale de Cadastru şi Publicitate Imobiliară nr.600/2023 privind aprobarea Regulamentului de avizare, recepţie şi înscriere în evidenţele de cadastru şi carte funciară, cu modificările şi completările ulterioare, conform cărora ”*(1) Documentaţia cadastrală de actualizare informaţii tehnice este documentaţia prin care se realizează actualizarea oricăror informaţii textuale şi/sau grafice ale imobilului înscris în sistemul integrat de cadastru şi carte funciară şi poate fi realizată prin una sau mai multe operaţiuni de: înscriere/radiere construcţii, modificare limită de imobil, modificare suprafaţă, actualizare categorii de folosinţă/destinaţii, repoziţionare, descrierea dezmembrămintelor dreptului de proprietate pentru o parte din imobil şi actualizarea oricăror informaţii tehnice cu privire la imobil”,* mai mult conform alin.(2) *“Prin cererea de actualizare informaţii tehnice pot fi solicitate simultan toate operaţiunile enumerate mai sus.”*

De asemenea, art.129 alin.(1) din Codul Administrativ, aprobat prin Ordonanța de urgență a Guvernului nr.57/2019 prevede: *”Consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice locale sau centrale*”, având printre atribuții și administrarea domeniului public și privat al unității administrativ-teritoriale, conform alin.2 lit.c).

După finalizarea tuturor formalităților de publicitate și carte funciară, inclusiv alipirea celor patru imobile care formează cimitirul municipal, datele imobilului vor fi actualizate în Inventarul bunurilor care aparțin domeniului public al municipiului Bistrița, conform procedurii prevăzute la art.289 din Ordonanța de urgență a Guvernului României nr.57/2019 privind Codul administrativ, cu modificările şi completările ulterioare și a normelor tehnice aplicabile.

În temeiul prevederilor Codului Administrativ, ale Noului Cod Civil și ale Legii cadastrului şi publicităţii imobiliare nr.7/1996, republicată, cu modificările şi completările ulterioare, considerăm că sunt îndeplinite condițiile legale pentru ca Proiectul de hotărâre privind însuşirea documentaţiei cadastrale pentru actualizarea datelor imobilului situat în intravilanul municipiului Bistrița, strada Tărpiului, nr.20C, identificat în CF nr. 72037 Bistrița, proprietate a Municipiului Bistrița, domeniul public, în forma prezentată de iniţiator, să fie supus analizei și dezbaterii Consiliului local al municipiului Bistrița.

**DIRECTOR EXECUTIV, DIRECTOR EXECUTIV,**

**Alina IONESCU Dumitru Matei CINCEA**

A.I./M.A.T/2ex.